Bybelskool » WEEK 9: Handelinge 16:6-19:20
Soos die goeie nuus met die vorige sendingreis na Asië versprei het, stuur die Gees vir Paulus nou oor die grens na Europa deur twee verdere sendingreise. Die resultaat is dat die kerk al hoe meer uit gelowiges uit die heidense volkere bestaan, die begin van die langtermyn kerstening van die Weste wat in die 4de eeu tot die verheffing van die Christendom as amptelike godsdiens van die Romeinse ryk.
Let op dat die evangelie God se saak is, dat Hy die toon aangee, en dat geen teenstand dit kan verhinder nie. Soos dit die geval was met die Joodse leiers (5:39), en die ongelowige Jode (9:1), en die kerk in Jerusalem (11:17), en die sekulêre politieke leiers (12:23), en die Judaïseerders in die kerk (15:10), so kan nou ook die godsdienstige en politieke teenstand van die Grieke (hfst. 16 in Filippi, en hfst. 19 in Efese) God se redding nie keer nie. Hy skep vir Hom uit alle tale en nasies ’n volk om aan Hom te behoort.
Let ook op dat Lukas nou weer saamreis, soos die “ons” in 16:10-17 (Troas) aandui. Dit sal weer die geval wees in 20:5 (Troas) tot in 21:19 (Jerusalem) en dan weer by 27:1-28:16 (van Sesarea tot in Rome). Lukas skryf hierdie deel as ooggetuie en die detail is volop en lewendig (moontlik het hy ‘n joernaal gebruik).